KIRJALLINEN KYSYMYS E-3114/97 komissiolle esittäjä(t): Roberta Angelilli (NI) (13. lokakuuta 1997)

Aihe: Kiertolaisten leirit Roomassa

Roomassa on kaupunkialueen laitamilla, usein väkirikkaiden esikaupunginosien lähellä, lukuisia kiertolaisten leirejä. Näillä ¨kiertolaisleireillä¨, joista ajan mittaan on tullut varsinaisia hökkelikyliä, joissa ei täytetä alkeellisimpiakaan hygienian ja turvallisuuden vaatimuksia, elää joitakin tuhansia ihmisiä, mukaan lukien monia lapsia, joista tuskin yksikään saa minkäänlaista opetusta.

Ottaen huomioon asukkaiden elämänlaadun kaupungin sisäpuolella, on selvää, että tällaisia leirejä ei voida hyväksyä Rooman kaltaisessa nykyaikaisessa kaupungissa. Koska leirit lisäksi ovat usein epäsuotuisilla kaupunkien laita-alueilla, joissa on voimakkaita sosiaalisia jännitteitä, ne ovat lopulta tietynlainen aikapommi, joka mahdollisesti johtaa vakaviin varattomien välisiin yhteenottoihin.

Tilannetta huonontaa vielä ¨kiertolaisleirien¨ asukkaiden enemmistön erityinen taipumus pikkurikollisuuteen, jossa usein ovat osallisina lapset.

Ottaen huomioon edellä mainitun, kysyn komissiolta,

1. voidaanko erityisesti tämänhetkisen kaupunkialueiden elämänlaadusta annettujen yhteisön suuntaviivojen mukaisesti hyväksyä, että Rooman kaltaisen kaupungin lähellä on suuria alueita asuntovaunuja ja rappeutuneita asumuksia, joissa asuu tuhansia ihmisiä noudattamatta minkäänlaisia hygieniaan ja terveyteen liittyviä vaatimuksia,

2. voidaanko suvaita, että sadat lapset jäävät vapaaehtoisesti ilman minkäänlaista opetusta ja joutuvat mukaan laittomiin puuhiin,

3. tapahtuuko muissa Euroopan kaupungeissa vastaavaa ja onko asian osalta olemassa yhteisön lainsäädäntöä?

Komission jäsenen Pádraig Flynnin komission puolesta antama vastaus (1. joulukuuta 1997)

Arvoisan parlamentin jäsenen esiin ottama ongelma liittyy lähinnä (arveluttaviin) asumisoloihin, jolla alalla yhteisöllä ei ole toimivaltaa. Yhteisön toiminnan oikeudellisena pohjana olevissa perussopimuksissa ja muissa sopimuksissa ei viitata lainkaan asumisoikeuteen tai köyhien asumisoloihin. Asumisongelmia käsitellään osana kansallista asuntopolitiikkaa. Euroopan yhteisön tasolla ei ole säädöksiä asumisoikeuden tunnustamisesta ja sen soveltamisen valvonnasta jäsenvaltioissa (kysymys 3).

(Arveluttavien) Asumisolojen lisäksi parlamentin jäsen mainitsee ongelman, joka koskee kunnollisten majoitusalueiden saatavuutta ja järjestämistä kiertolaisille (väliaikaisesti tai pitemmäksi aikaa kuten talven ajaksi). Tiettyjen rakennerahastojen (esimerkiksi kaupunkialueiden uudistamista koskevilla) toimilla voitaisiin ehkä tukea myös kiertolaisten käytössä olevien majoitusalueiden kunnostamista, jos poliittista tahtoa löytyy.

Komissio muistuttaa, että nuorten työntekijöiden suojelusta 22. kesäkuuta 1994 annetulla neuvoston direktiivillä 94/33/EY ((EYVL L 216, 20.8.1994. )) velvoitetaan jäsenvaltiot toteuttamaan tarvittavat toimenpiteet lapsityövoiman käytön kieltämiseksi. Direktiivin 1 artiklan 3 kohdan nojalla jäsenvaltioiden on valvottava nuorten suojelemista taloudelliselta hyväksikäytöltä ja sellaiselta työltä, joka voisi vahingoittaa nuorten turvallisuutta, terveyttä tai heidän fyysistä, henkistä, moraalista tai sosiaalista kehitystään tai vaarantaa heidän koulutuksensa.

Opetuksen sisältö ja koulutusjärjestelmän järjestäminen pysyvät jäsenvaltioiden vastuulla, kuten EY:n perustamissopimuksen 126 artiklassa vahvistetaan. Kiertolaisten lasten opetuksen järjestämiseksi on kokeiltu monenlaisia toimia, erityisesti kiertävien koulujen avulla, joita komissiokin rahoittaa. Esimerkiksi Sokrates-ohjelman Comenius-osiossa tuetaan hankkeita, joilla pyritään parantamaan siirtotyöläisten, kiertolaisten, kulkureiden ja romanien lasten koulutusta.

Komissio tukema ja vuonna 1991 perustettu Euroopan asunnottomien seurantakeskus, asunnottomien kanssa työskentelevien kansallisten yhdistysten eurooppalainen liitto, julkaisee joka vuosi raportteja asunnottomien ja hyvin puutteellisissa oloissa asuvien henkilöiden tilanteesta jäsenvaltioissa. Vuoden 1996 raporteissa käsiteltiin erityisesti nuoria asunnottomia. Koska ilmiö on levinnyt lähes koko Eurooppaan, kiertolaisväestön majoitusalueista on keskusteltu myös Euroopan neuvostossa, joka on myös julkaissut tiedotuslehtisen asiasta.